



	Seletuskiri

	Narva Linnavolikogu otsuse eelnõu 
“Narva parkimiskorralduse andmekogu asutamine” juurde

	

	


Narva Linnavolikogu otsusega asutatakse Narva parkimiskorralduse andmekogu (edaspidi andmekogu). Andmekogu asutatakse Narva linna haldusterritooriumil parkimistasu maksmise üle järelevalve teostamiseks - parkimistasu maksmise kontrollimise, viivistasu määramise ja viivistasu sissenõudmise ning parkimistasu haldamise toimingutega seonduvate andmete kogumiseks, arvestuse pidamiseks, parkimistasu tasumise õigsuse kontrollimiseks, viivistasuotsuste määramiseks ja sissenõudmiseks. 
Lisaks eelnimetatule peetakse andmekogus arvestust isikute üle, kellele on antud parkimistasu maksuvabastus või -soodustus. Andmekogu vastutav töötleja on Narva Linnavalitsuse Linnamajandusamet. Volitatud töötleja on juriidiline või füüsiline isik või asutus, kellele on õigusakti või halduslepinguga antud õigus teostada ülalnimetatud parkimisjärelevalve teostamisega seonduvaid toiminguid.
Andmekogu asutatakse eesmärgiga:
· süstematiseerida isikute nimekirja, kelle osas on tehtud parkimisega seonduvates küsimustes maksuotsuseid ja pidada arvestust nende üle;
· süstematiseerida Narva parkimistasu kogumisega seotud andmete kogumist, pidamist ja analüüsimist;
· süstematiseerida maksuvabastuste ja maksusoodustuste üle arvestuse pidamist;
· luua mitmeid infosüsteeme, kasutajaid ja andmesisestajaid üheaegselt teenindav andmekogu, muutes andmete haldamise tsentraalseks, tagades kasutajatele avalike ülesannete täitmiseks vajalike aktuaalsete andmete kättesaadavuse; 
· võimaldada kasutajatel leida tasumisele kuuluvaid maksusummasid ja maksuvõla summasid;
· võimaldada standardsete andmevahetusprotokollide abil vahetada andmekogu andmeid teiste andmekogudega.
Kohaliku omavalitsuse korralduse seaduse § 6 lg 3 p 2 sätestab, et kohalik omavalitsus otsustab ja korraldab kohaliku elu küsimusi, mis ei ole seadusega antud kellegi teise otsustada. 
Avaliku teabe seaduse § 431 lg 1 kohaselt on andmekogu kohaliku omavalitsuse infosüsteemis töödeldavate korrastatud andmete kogum, mis asutatakse ja mida kasutatakse seaduses või selle alusel antud õigusaktis sätestatud ülesannete täitmiseks. Avaliku teabe seaduse § 433 lg 1 kohaselt asutatakse andmekogu seadusega või selle alusel antud õigusaktiga ning seaduse § 434 lg 1 kohaselt on andmekogu vastutav töötleja (haldaja) riigi- või kohaliku omavalitsuse asutus, kes korraldab andmekogu kasutusele võtmist, andmekogu pidamist ja andmete töötlemist. Andmekogu vastutav töötleja vastutab andmekogu haldamise seaduslikkuse eest. 

Andmekogu on mõeldud ametisiseseks kasutamiseks. Andmekogu funktsioonid on mõeldud Linnamajandusameti ametnike töö, muu hulgas parkimisjärelevalve teostamise, parkimistasu maksmise kontrollimise, viivistasu määramise haldamise toimingute administreerimise lihtsustamiseks.
Andmekogu saab andmeid rahvastikuregistrist, äriregistrist ning liiklusregistrist.

